I eftermiddag mødtes tre generationer af konservative i Støvringhallen for at afgive deres stemme samtidig. Nemlig borgmesterkandidat Lene Aalestrup, hendes datter Emilie Aalestrup, der også stiller op til byrådet i Rebild Kommune, og hendes far Bent Aalestrup, der har siddet i byrådet fra 1985 til 1997. - Det er en speciel dag for os allesammen, og jeg er meget stolt over både min datter og mit barnebarn, siger Bent Aalestrup, der gerne afslører, at han stemte på barnebarnet denne gang - efter aftale med datteren. - Vi har en meget tæt relation, og hun er dygtig til alt, hvad hun laver, så det havde jeg ingen betænkeligheder ved, tilføjer Bent Aalestrup. Fordeler stemmerne Og der bliver ikke nogen krise i familien, lover Lene Aalestrup. - Vi har talt om det. Og det er helt i orden. Jeg fik hans stemme sidste gang, smiler Lene Aalestrup. For Emilie betyder det meget at være tredje generation af konservative politikere. - Vi har fået så mange gode oplevelser sammen, og jeg er bestemt ikke blevet presset til at stille op. Jeg gør det, fordi jeg brænder for mit nærmiljø, siger Emilie, der stiller op anden gang i forsøget på at komme i byrådet. Et spændende valg Rebild er et af de mest uforudsigelige steder i den nordjyske valgkamp. Der er ikke færre end fem seriøse bejlere til borgmesterposten, som den radikale Leon Sebbelin har haft de seneste otte år.

Referat:
I Rebild Kommune har man hele to Aalestrupper på stemmesedlen.